La spin-off MiWEndo Solutions obté 4,1 milions d’euros per impulsar el seu ‘radar’ contra el càncer colorectal - Actualitat - Unitat d'Innovació - UPF Business Shuttle (UPF)\nLa spin-off MiWEndo Solutions obté 4,1 milions d’euros per impulsar el seu ‘radar’ contra el càncer colorectal - Actualitat\nMiWEndo Solutions, una spin-off impulsada per la UPF en col·laboració amb la UPC, l’Hospital Clínic i l’ICREA, ha obtingut una injecció econòmica de 4,1 milions d’euros que contribuirà a accelerar el seu creixement: d’una banda, el programa europeu EIC Accelerator li ha concedit 2,8 milions d’euros per impulsar el desenvolupament del seu dispositiu de detecció precoç del càncer colorectal; de l’altra, ha tancat una ronda d’inversió per valor d’1,3 milions d’euros.\nL’aparell que està desenvolupant l’empresa es podrà utilitzar durant les colonoscòpies per facilitar la identificació dels pòlips malignes, precursors del càncer. El dispositiu s’acoblarà als endoscopis utilitzats en aquestes proves i, mitjançant tecnologia de microones, escanejarà l’intestí gros per descobrir si hi ha pòlips i determinar el seu grau de malignitat. Això farà molt més eficient la detecció d’aquestes lesions precanceroses, que no sempre són senzilles de trobar amb la tecnologia disponible actualment perquè la visibilitat a les colonoscòpies és limitada.\nL’aparell que està desenvolupant l’empresa es podrà utilitzar durant les colonoscòpies per facilitar la identificació dels pòlips malignes, precursors del càncer.\nEl programa EIC Accelerator (conegut anteriorment com a SME Instrument) és una iniciativa de la Comissió Europea que té l’objectiu d’impulsar startups europees innovadores fins a un estadi de desenvolupament en el qual estiguin prou madures per aconseguir finançament privat. MiWEndo Solutions ha obtingut 2,8 milions d’euros d’aquest programa: 1,5 milions en forma d’ajut a fons perdut i 1,3 milions d’inversió en el capital de l’empresa. Amb aquesta injecció de diners, la spin-off durà a terme la validació clínica del seu producte i endegarà el seu procés d’industrialització.\nA més d’això, la companyia ha tancat una ronda d’inversió per valor d’1,3 milions d’euros. Entre altres entitats, han participat en aquesta operació el programa Mind the Gap de la Fundación Botín, que hi ha compromès 500.000 euros, i el programa BStartup de Banc Sabadell, amb una aportació de 100.000 euros.\nD’altra banda, MiWEndo Solutions ha estat seleccionada pel programa europeu EIT Health Headstart, dedicat a accelerar el llançament al mercat de startups sanitàries. Aquesta iniciativa ha atorgat a la spin-off 50.000 euros de subvenció a fons perdut perquè desenvolupi el seu prototip.\nL’objectiu de l’empresa és posar el seu dispositiu al mercat al llarg del 2023 i contribuir així a reforçar la lluita contra el càncer colorectal, una malaltia molt prevalent entre la població de més de 50 anys\nGràcies a aquest suport econòmic, l’objectiu de l’empresa és posar el seu dispositiu al mercat al llarg del 2023 i contribuir així a reforçar la lluita contra el càncer colorectal, una malaltia molt prevalent entre la població de més de 50 anys. Per tal de detectar-la en les seves etapes primerenques, quan resulta més fàcil de tractar i es pot curar, els sistemes sanitaris de molts països impulsen programes de cribratge massiu que podrien esdevenir més eficients amb el dispositiu de MiWEndo Solutions.\nLa UPF ha donat suport a la companyia al llarg de tot aquest procés de creixement en el marc de la seva aposta per la transferència de coneixement i tecnologia a la societat. Ho ha fet mitjançant la seva oficina de transferència, la Unitat d’Innovació – UPF Business Shuttle, i l’empresa de gestió de la innovació UPF Ventures, impulsada i participada per la pròpia Universitat.\nUna tecnologia “disruptiva”\nIgnasi Belda, CEO de MiWEndo Solutions, es mostra molt satisfet amb la valoració que l’empresa està obtenint en diferents àmbits: “És un projecte amb una tecnologia extraordinària i disruptiva i no només ho diem nosaltres; ho diuen experts de la UE, inversors independents i la EIT Health, que és una institució molt reputada en l’àmbit de la salut”, celebra. “Estem molt il·lusionats amb aquest projecte amb el qual esperem lluitar contra un dels càncer més prevalents i contribuir a salvar moltes vides”, afegeix.


plaestanydigital.cat | Banyoles Televisió - Es convoquen les bases del XIX Concurs de fotografia de la natura\nEs convoquen les bases del XIX Concurs de fotografia de la natura\nEl Centre d’Estudis Comarcals de Banyoles, Limnos, el Museu Darder i la Facultat de Ciències de la Universitat de Girona han convocat una nova edició del Concurs de Fotografia de la Natura.\nPer a la dinovena edició d’aquest concurs, s’ha escollit com a temàtica central els amfibis i rèptils. En aquest sentit, les bases indiquen que s’acceptaran les imatges que estiguin protagonitzades per algun exemplar d’aquests grups d’animals, com serien les granotes, gripaus, salamandres, els tritons, les serps o les tortugues, entre d’altres. A més, també es valorarà que les fotografies s’hagin fet en els seus ambients naturals.\nCom en les edicions anteriors, s’entregaran tres premis dotats d’una quantitat econòmica. D’una banda, totes les fotografies presentades optaran a un premi de 400€, que serà per la millor fotografia. El jurat també donarà dos premis especials de 250€ cadascun, que seran per la millor imatge feta al Pla de l’Estany i la millor imatge presentada per un soci d’alguna de les entitats organitzadores del concurs.\nLa participació és gratuïta i poden presentar fotografies tant professionals com aficionats. Cada participant pot presentar fins a tres instantànies, que no han d’haver estat premiades a altres concursos.\nTotes les instantànies es podran veure exposades al Museu Darder de Banyoles, aquest estiu, i al vestíbul de la Facultat de Ciències de la UdG, a la tardor d’aquest any. La data límit per presentar els treballs és l’1 de maig. La inscripció i lliurament de les obres s’ha de fer a través de la pàgina web del Centre d’Estudis Comarcals de Banyoles.


The raid: Redemption - Directorfrustrat\nPosted on 20/02/2014 by Pau Garriga\nSi us agrada el cinema d’acció i d’arts marcials ja podeu anar corrent al vostre videoclub, punt de venda de dvd o torrent habitual per buscar The Raid: Redemption (aquí traduïda com Redada asesina), una de les millors pelis d’aquests gèneres que he vist en anys.\nGareth Evans escriu, dirigeix i edita una pel·lícula amb l’argument mínim per lligar les diferents coreografies d’acció que es van succeint. La diferència entre aquesta i moltes altres pelis sense argument? Que en aquesta les escenes d’acció són espectaculars i estan ben rodades. Oblideu Jason Bourne o Frank Martin (per posar uns exemples coneguts), un cop vistes les coreografies de The Raid totes les escenes de lluites de les altres pelis us semblaran lentes i fàcils.\nCom ja he dit l’argument és simple, un grup de policies acabats de sortir de l’acadèmia reben l’ordre d’entrar en un edifici de Jakarta propietat d’un conegut criminal. Un cop dins queden atrapats en una trampa mortal i han de lluitar per seguir vius. Res de l’altre món però suficient (al cap d’un any es va estrenar el remake de Dredd, una altra peli d’acció molt ben feta que, casualment, compartia idèntic argument).\nEls personatges tampoc no preocupen gaire, la majoria d’ells moren als primers minuts i amb els principals ens fas prou amb saber quins són els bons i quins els dolents (al cap de cinc minuts d’acabar la peli vaig ser incapaç de recordar el nom de cap d’ells).\nEl que atrapa de The Raid són les seves coreografies de lluita, molt ben executades pels actors i molt ben filmades pel director i la seva predisposició a mostrar violència tal com és. Trets al cap, ganivetades, cops de matxet, i un llarg etcètera d’accions violentes són constants en els 100 minuts que dura. No em costa reconèixer que The Raid té algunes de les millors escenes de lluita que he vist.\nThe Raid: redemption es va estrenar a Estats Units el gener de 2012 i v arribar aquí l’estiu de l’any passat. Si l’heu vist és possible que compartiu la mateixa opinió que jo, si no ho heu fet afanyeu-vos a veure-la que aquest mateix any s’estrenarà la seva seqüela, The Raid 2: Berandal.\nCine, opinió gareth evans, the raid


Arriba el final de curs a l’escola Centre Pilot - Asproseat\nSemblava que no podia ser, ens pensàvem que no arribava, però, finalment, després d’un any de tornada a la normalitat on hem viscut de tot, el final de curs se’ns ha plantat al davant i no ens ha quedat més remei que acceptar-ho i celebrar-ho!\nI quina és la millor manera de celebrar un final de curs amb aquestes temperatures tan xafogoses? Doncs amb aigua.\nFinal de curs molt refrescant\nA primera hora del matí el temps estava regirat i fins i tot ens ha plogut força en un espai molt breu de temps, però a poc a poc els núvols s’han anat desplaçant i el cel ha anat deixant passar el sol, ens han donat una treva per poder celebrar aquest dia tan esperat per a tots, tant alumnes com professors.\nLes vuit aules de l’escola, exceptuant els més petits que han realitzat la mateixa activitat a la terrassa de la seva aula per assegurar la calma, han pogut gaudir d’una guerra d’aigua al pati de l’escola amenitzada amb música actual.\nLa diversió estava més que assegurada i els alumnes ho han gaudit enormement. Ben assortits de pistoles d’aigua, llançadors de tub, globus, gibrells… tot ha servit per remullar-nos i deixar enrere aquests dies tan sufocants.\nTambé, com és costum, s’han repartit gelats de tub de diferents sabors (polines) per donar la benvinguda a l’estiu i al descans estiuenc tan merescut.\nAlumnes que comencen una nova etapa\nUn cop acabada la guerra d’aigua, l’Esther, directora de l’escola, ha fet entrega d’una orla personalitzada amb fotografies per a cada un dels tres alumnes que aquest curs marxen de l’escola i inicien una nova etapa de futur.\nPer tots tres, molta sort! I per la resta, bones vacances d’estiu! Ens retrobem el pròxim 5 de setembre, us hi esperem!\nSi vols saber més sobre la nostra Escola Centre Pilot, a qui va dirigida, què fem i com treballem, visita l’apartat web o contacta’ns!\nPrevAnteriorSalvador Comelles visita l’Escola Centre Pilot


Unió Esportiva Olot » La bala de l’Estartit, amb més camp per córrer\nLa bala de l’Estartit, amb més camp per córrer\nL’atacant empordanès i la Unió Esportiva Olot s’han posat d’acord per amplir el contracte per una temporada més. Així doncs, Jordi Xumetra viurà el seu tercer curs defensant la samarreta vermella, amb la qual ha disputat més d’una quarantena de partits i ha marcat quatre gols. La bala de l’Estartit, que ja era un dels capitans, està destinat a ser un dels pilars importants d’un projecte en constant creixement.\nUn futbolista contrastat i amb experiència a Primera Divisió com Jordi Xumetra sempre és una garantia i ha de tenir més recorregut a un club com la UEO. Als seus 33 anys, Xumi encara té moltes coses a dir en aquesta categoria, segurament amb un rol diferent al de la seva millor època però essent igual d’important per sumar a l’engranatge col·lectiu. Després d’arribar al mercat d’hivern de fa dos cursos, disputant fins a 14 enfrontaments, aquesta temporada ha participat en 31 partits (14 com a titular) i ha anotat quatre dianes, curiosament tres d’aquestes contra el CD Teruel. Un jugador plenament integrat a la ciutat i vinculat amb el projecte, agafant ascendència al vestidor i convertint-se en un dels capitans. Sobre el camp, la bala de l’Estartit assegura presència ofensiva amb potència, cavalcada, centrada i definició. Per totes aquestes raons, la direcció esportiva ha apostat per la renovació de Xumetra, el que ens permet gaudir una altra temporada amb la qualitat del seu futbol. Gràcies, Jordi! Mirem endavant!\nDeclaracions de Jordi Xumetra:\n“Em sento bé, content de poder seguir gaudint d’aquesta professió i en un club com l’Olot amb els valors que transmet i que també comparteixo. Vull seguir donant guerra un altre any”.\n“L’equip ha demostrat aquesta temporada que és molt competitiu i que els rivals han de suar sang per poder-nos guanyar. Individualment, estic satisfet amb la temporada que he fet i els números així ho demostren”.\nEl model de la UEO, al País Basc!


Marshall By Hoom València Espanya - Ofertes d'hotels amb els MILLORS DESCOMPTES EN LÍNIA\nSan Vicente Martir, 28, Ciutat Vella (Centre Ciutat), València, Espanya, 46002 - Veure al mapa\nMés informació sobre Marshall By Hoom\nEl Marshall By Hoom està situat a només 400 m de l'estació de Xàtiva, al centre de València, que ofereix connexions directes amb l'aeroport de la ciutat. Aquest establiment és elegant i ofereix apartaments on es poden organitzar tractaments de bellesa i massatges. Els apartaments presenten una decoració moderna i disposen de cuina amb microones i nevera. La zona d'estar inclou sofà i TV de pantalla plana amb reproductor de DVD. També hi ha habitacions dobles disponibles. El taulell d'informació turística del Marshall ofereix informació molt útil sobre la ciutat, així com servei de lloguer de cotxes i bicicletes. El mercat central de València és a menys de 10 minuts a peu. Al mateix carrer del Marshall by Hoom hi ha molts bars, restaurants i botigues. A més, el servei d'habitacions ofereix sushi.\nEls clients han de presentar un document d’identitat amb fotografia i una targeta de crèdit durant el registre d’entrada. Les peticions especials són segons disponibilitat i poden comportar suplements. Cal que informeu el Marshall By Hoom de la vostra hora d’arribada amb antelació. Podeu fer servir l'apartat de Peticions especials en fer la reserva o posar-vos en contacte amb l'allotjament directament mitjançant les dades de contacte que apareixen a la confirmació. En arribar, cal abonar un dipòsit de 250 EUR per si hi ha desperfectes. Aquest dipòsit es reemborsarà el dia de sortida en funció de l'estat de l'allotjament.\nComentaris de Booking.com (341)Comentaris d'Agoda (4)\nApartament de 5 Habitacions (10 Adults)


Dolors Portas presenta el seu llibre 'Pell de seda'\nDolors Portas presenta el seu llibre 'Pell de seda'\n03/12/2019 Cultura - Jordi Rodríguez\n'Pell de seda' és el nou llibre de Dolors Portas.\nLa palamosina Dolors Portas presenta avui el seu llibre 'Pell de seda'. L'acte es fa a la Biblioteca Municipal de Palamós, a partir de les vuit del vespre, estarà amenitzat per la cantant Elisabet Fernández i també hi haurà lectura dramatitzada de textos de l'autora, a càrrec de Gespa Teatre.\n'Pell de seda' explica la història d'unes nenes que han estat capturades per uns traficants de dones i posades al servei de l’amo d’un bordell, a l’Índia. La seva història es barrejarà amb la de la Magalí, una periodista que acaba de perdre la seva parella en un accident i que és enviada a la capital índia per fer un reportatge sobre l’ONG Llum del Nepal. Dolors Portas ha explicat avui a Ràdio Palamós quin missatge ha volgut donar amb aquesta novel·la.\nDolors Portas és guionista i mestra. Té un màster de la Universitat Autònoma de Barcelona en escriptura de guions per a cinema i televisió. Ha escrit sèries per a TV3, com 'Dones d’Aigua' i 'Estació d’Enllaç'. També ha treballat per a programes com 'Noche, Noche', d’Antena 3. És escriptora de contes alguns dels quals han estat publicats, com ara 'Rampells de dona' o 'Dones invisibles' i també ha obtingut diversos premis. 'Pell de seda' és la seva primera novel·la. La presenta a les vuit d'aquest vespre a la Biblioteca Municipal de Palamós.


Cuinar a casa té avantatges?\nHome » Nutrició » Article de nutrició » Avantatges de cuinar a casa\nQuan ens fiquem a la cuina, sobretot si es disposa de poc temps, si no se sap cuinar i /o no agrada fer-ho, pot semblar-nos una feina feixuga i poc agradable. Malgrat aquests tres motius, cuinar a casa ens aporta moltíssims més avantatges i beneficis que no pas inconvenients i perjudicis.\nD’entrada, en l’elecció dels aliments. Fer-se una llista de la compra, anar a comprar i triar-se un mateix les fruites, les verdures, les patates… ja ens permet establir un primer contacte amb els aliments. Perquè som nosaltres i només nosaltres els que hem triat “aquell tomàquet” amb la mida, el punt de maduració i l’aspecte que més ens convenç.\nUn cop entrem a la cuina, combinem i preparem els ingredients a la manera que ens agrada, fins i tot ens podem atrevir a provar aliments nous, receptes noves i tècniques noves. Per què conformar-se en fer sempre la verdura bullida? I si avui es prova de fer-la al vapor? I si es cuina al microones amb unes quantes herbetes? Les possibilitats són nombroses i les podem anar variant segons desitgem.\nArribats a aquest punt, la senzillesa és també un aspecte amb el qual podem treballar quan decidim fer-nos nosaltres mateixos els àpats. A l’inici d’aquest post hem comentat que en ocasions la falta de temps és una limitació a l’hora de posar-se a la cuina. Bé, doncs no tot és perdre’s entre els fogons i fer grans guisats. I no estem parlant de fer ”amanida i planxa”. En ocasions és més laboriós fer una amanida (triar els ingredients, netejar-los, tallar-los…). La cuina permet, des de la simplicitat, preparar grans plats. Per exemple, amb una ceba picada, salsa de tomàquet triturat, alfàbrega, oli i uns macarrons podem preparar-nos un bon plat de pasta utilitzant només una cassola. Només caldrà saltejar lleugerament la ceba amb l’oli, afegir-hi de seguida el tomàquet, l’alfàbrega i els macarrons i, passats 1 o 2 minuts, aigua o brou vegetal en quantitat suficient perquè es cogui tot junt sense que la pasta vagi nedant per la cassola. 8 minuts més, i ja ho tenim!\nA banda de poder triar què menjar i com fer-ho, cuinar a casa permet controlar també les quantitats. I ja no només en si ens servim una cullerada més o una de menys. També en la mateixa elaboració del plat. Exercim control sobre la quantitat d’oli, la quantitat de sal, la quantitat de sucre que afegim a la recepta. Quan mengem fora (bar, restaurant) o quan ens comprem el menjar preparat no podem controlar les quantitats utilitzades per elaborar els plats.\nA més a més, tenim el factor econòmic. Evidentment, menjar de carta o de menú surt més car, això tots ho sabem. Però adquirir plats preparats també ho és. Sobretot si ens excedim. A curt termini la nostra butxaca potser no ho noti massa. Però a la llarga, l’aparició de malalties derivades dels malts hàbits alimentaris (diabetis tipus 2, obesitat, hipertensió, dislipemies…) dispara els costos dels tractaments mèdics. Per no dir el “preu” que hem de pagar del deteriorament de la salut.\nSi volem apostar per una alimentació saludable, indubtablement haurem d’entrar a la cuina, posar-nos el davantal i arremangar-nos les mànigues. Cuinar incita a menjar més equilibradament. O, si no, comparem: Quants dies estaríem disposats a menjar croquetes (i les quantitats) si ens haguéssim de fer nosaltres el farcit i l’arrebossat? Però, i si ens les donessin ja preparades?\ncuina econòmica cuina ràpida cuina sana cuinar cuinar a casa menjar sa


Manoulas Mykonos Beach Resort Mykonos Grècia - Ofertes d'hotels amb els MILLORS DESCOMPTES EN LÍNIA\nMain Street, Agios Ioannis, Agio Ioannis, Mykonos, Grècia, 84600 - Veure al mapa\n"Hotel overall was fantastic, staff were really friendly and..."\nTriple Amb Vistes Orientades Al Mar (Triple S...\nHabitació Triple amb Vistes al Mar Laterals (...\nTriple amb vista sobre el mar (Triple Sea Vie...\nBarri Agio Ioannis Tourlos Platys Gialos Ornos\nTant si es tracta d'un viatge de plaer com si és de negocis, Manoulas Mykonos Beach Resort és una elecció d'allotjament magnífica quan visiten Mykonos. Des d'aquí, els viatgers poden gaudir d'un fàcil accés a tot el que aquesta viva ciutat ofereix. També són a fàcil accés Museu Marítim de l'Egeu, Evelin Gallery, Minima Gallery.\nEl Manoulas Mykonos Beach Resort, s'esforça al màxim per tal que els seus hostes es tribin còmodes. Per tal d'assolir això, l'hotel compta amb els millors serveis i instal.lacions. Wi-Fi gratuït en totes les habitacions, Zones públiques amb Wi-Fi, aparcament de cotxes, restaurant, bar de la piscina són només algunes de les comoditats que fan que Manoulas Mykonos Beach Resort sigui diferent dels altres hotels de la ciutat.\nL'ambient de Manoulas Mykonos Beach Resort es reflexa en cada habitació. televisió de pantalla plana, aire condicionat, escriptori, balcó/terrassa, telèfon són només algunes de les comoditats a la vostra disposició. L'hotel ofereix moltes oportunitats d'oci úniques, com piscina exterior. Sigui quina sigui la seva raó per visitar Mykonos, el Manoulas Mykonos Beach Resort és el lloc perfecte per una estimulant i emocionant escapada.\nTots els comentaris (400) Parelles (257) Viatgers en solitari (29) Famílies amb infants petits (22) Famílies amb infants grans (23) Grups (69)


02/22/2020 09:06:01 PM\nL'Ajuntament utilitzarà bicicletes elèctriques en serveis municipals\nL'empresa Konkarta Import SL ha regalat a la ciutat 8 bicicletes elèctriques en un acte celebrat aquest matí\nL'empresa Konkarta Import SL ha lliurat aquest matí a l'Ajuntament de Sant Boi vuit bicicletes elèctriques de la marca Yamimoto, que s'utilitzaran per a portar a terme serveis municipals que requereixin un desplaçament per la ciutat. L'acte ha comptat amb la presència de la sots-directora general de Konkarta Import SL, Cristina Prat, que ha estat rebuda per l'alcalde de Sant Boi, Jaume Bosch, i la regidora d'espai públic i qualitat urbana, Elena Amat.\nLes bicicletes elèctriques són bicicletes convencionals que estan assistides per un motor que en facilita el pedaleig. Per als serveis de l'Ajuntament que suposen un desplaçament dins la ciutat, suposen un mitjà de transport alternatiu ecològic. Són pràctiques (fàcils de manejar, lleugeres i plegables), econòmiques (tenen un consum de 0,5 euros al mes) i silencioses. La bateria té una autonomia d'entre 30 i 80 km i una velocitat punta de 25 km/h. Les vuit bicicletes que circularan per Sant Boi seran de tres models diferents: Advanced, Mini i Swift.\nKonkarta Import SL és una empresa de comerç internacional especialitzada en les transaccions entre Xina i Espanya que ha desenvolupat la seva pròpia línia de bicicletes elèctriques amb la marca Yamimoto.


Incidències i talls de trànsit per treballs d'Aigües de Manresa al carrer Pere Vilella L’actuació té l’objectiu...\nAdaptacions de compositors catalans dimecres a "Una hora de Música al Conservatori" El recital interpretat pel trio format per Benjam&...\nÈxit de públic de l'espectacle "El carrer dels Miserables" al Balç La funció, que va tenir lloc dissabte i diu...\nS'ocupa un dels dos carrils en un tram de l'Avinguda Bases de Manresa, a partir de demà Amb motiu dels treballs de millora de paviment ent...\nAdaptacions de compositors catalans dimecres a "Una hora de Música al Conservatori"\nEl recital interpretat pel trio format per Benjamí Santacana (piano), Ariadna Padró (violí) i Amat Santacana (violoncel), tindrà lloc a les 20 h en el marc del VI Cicle de Concerts de Professors i Exalumnes.\nÈxit de públic de l'espectacle "El carrer dels Miserables" al Balç\nLa funció, que va tenir lloc dissabte i diumenge amb 5 passis cada dia, va aplegar un total de 350 persones que van omplir l’espai medieval per gaudir de les aventures i dels infortunis dels personatges de Víctor Hugo.\nS'ocupa un dels dos carrils en un tram de l'Avinguda Bases de Manresa, a partir de demà\nManresa Jove 2016 reforça la seva programació amb un munt d'activitats per gaudir de l'estiu\nEl vòlei platja a la Plaça Major, el Campus de vòlei, el torneig de ping pong, el festival Manrusiònica; la Batalla de Bandes, el Festival Stalow Fest, la natació solidària amb els refugiats, la novetat del paintball com a novetat, la setmana de l’aventura... Aquestes seran, entre d’altres, les propostes per un període estival ple d’activitats i diversió.\nProfessors de la universitat brasilera UFABC (Universitat Federal d'ABC), a Santo André, prop de Sao Paulo, visiten Manresa\nSe’ls ha donat a conèixer les activitats pedagògiques que es fan a les escoles sobre els valors de la pau i el respecte, el projecte Manresa 2022 i els espais turístics de la Manresa ignasiana.\nSolidaritat i Cooperació,Turisme\nPresentació del programa d'activitats d'estiu Manresa Jove 2016\nLloc: Skate Parc (Zona esportiva El Congost)\nAnna Crespo, regidora de Cultura i Joventut\nJordi Guitart, representant de Vòlei 6\nFerran Cot, representant de l'entitat Stalow\nDani Castellano, representant de Casa de la Música\nRepresentant del CAE\nL'exposició "Art en trànsit" ofereix dues visites dinamitzades aquest cap de setmana\n“Art en trànsit” és una mostra itinerant que es pot visitar al Casino fins el 26 de juny i que conta d’una selecció de 24 obres de 16 artistes que plasmen la idea que el món és canviant i està en trànsit continu.\nRecital de piano de Vanesa Santanach a "Una hora de música al Conservatori"\nEl concert tindrà lloc aquest dimarts a les 20 h en el marc del VI Cicle de Concerts de Professors i Exalumnes.\nLa FUB serà l'entitat administradora de la Festa de la Llum 2017\nEn el plenari de l’Associació Misteriosa Llum d’ahir dijous es va fer oficial que la Fundació Universitària del Bages (FUB), que celebra aquest curs el seu 25è aniversari, serà l’entitat que administrarà la festa d’hivern manresana l’any 2017. En la reunió es va presentar la memòria de la festa d’aquest any i es van renovar una part dels membres de la junta.\nTall de trànsit al carrer Cardenal Lluch, diumenge al matí\nL'alcalde de Manresa pren el relleu de la presidència del consorci de l'Agulla\nValentí Junyent relleva l'alcalde de Sant Fruitós, Joan Carles Batanés, que ocuparà la vicepresidència que els últims dos anys ha estat en mans de l’alcalde manresà.\nAfectacions de trànsit per les festes del barri de les Escodines\nAmb motiu de les festes del barri aquest cap de setmana hi haurà talls de trànsit i afectacions a diversos carrers.\nAlumnes de secundària de Manresa instal·len caixes-niu al Parc de Puigterrà en un projecte pioner de defensa de la biodiversitat\nEstudiants de 1r d’ESO de l’institut Lluís de Peguera han participat aquest matí en un taller de construcció i instal·lació al parc de Puigterrà de caixes-niu per a diverses espècies d’ocells. Es tracta d’una de les actuacions previstes en el conveni signat entre l’Ajuntament i la Fundació World Nature, un dels primers a Catalunya, en el marc de la qual el parc manresà passarà a ser un refugi de fauna i flora, una actuació que s’estendrà a d’altres parcs.


Catalunya a Europa – El passat que no passa\nUn cop conegut que Maria Badia serà la primera candidata del PSC a les llistes del PSOE per al Parlament Europeu, s’ha encetat una petita polèmica sobre què s’hi va fer a Europa. Deixin-me dir, d’entrada, que en això de les eleccions europees hi ha molt d’obscurantisme, començant pel fet que no s’acaba d’explicar del tot a qui es vota. Per exemple, a les eleccions del 2004, Raimon Obiols i Maria Badia eren els candidats dels PSC en les llistes del PSOE i per això ocupaven els llocs 4 i 18, respectivament. Van ser elegits tots dos, però perquè el PSOE va obtenir 25 eurodiputats. Però la gent que va votar-los també va votar, per exemple, Rosa Díez, que era la segona de la llista socialista (va ser eurodiputada fins al 2007), rere de Josep Borrell i per davant d’Enrique Barón. Amb Raül Romeva va passar el mateix, perquè el cap de llista era Willy Meyer, d’IU i del PCE. Alejo Vidal Quadras, del PP, era també el quart de la llista única dels populars.\nAixí doncs, els dos candidats catalans que realment es presentaven com a caps de llista a les eleccions del 2004 eren Bernat Joan, d’ERC, que va encapçalar la candidatura Europa dels Pobles i va ser eurodiputat fins al 2007, que és quan va cedir l’escó a Mikel Irujo, d’EA, i Ignasi Guardans, cap de llista de Galeusca-Pobles d’Europa, coalició que també va aconseguir un segon eurodiputat, el basc del PNB Josu Ortuondo. A pesar de les incògnites que encara cal aïllar per poder tenir clares les coses per a les eleccions del proper mes de juny (qui serà el primer candidat català del PP o quines seran les coalicions definitives d’ICV, ERC i CiU), el que sembla prou evident és que els únics caps de llista catalans seran (a l’espera del que faci ICV amb relació a IU) Oriol Junqueras i Ramon Tremosa. He volgut fer aquest repàs per fer evident que les eleccions europees són, per damunt de tot, estatistes i retraten a la perfecció els partits, diguem-ne, “nacionals” que deixen orfes a les nacions sense Estat.\nAquells que diuen que les eleccions europees no s’han de plantejar en termes de política catalana per tal de no traslladar a l’àmbit europeu “els nostres problemes” fan trampa. Evidentment que el Parlament Europeu ha de treballar per “millorar Europa”, però no hi ha cap Estat que deixi en mans del PSE o del PPE (els dos grups majoritaris a l’Eurocambra) la defensa dels “seus” interessos a Europa. Per què els catalans hem de ser més papistes que el Papa? Doncs a la radiografia del que he plantejat anteriorment em remeto. No serà que hi ha qui està al servei dels interessos d’un altre més que no pas dels propis? No passa res si és així, perquè cadascú té els referents nacionals que vol tenir, però valdria la pena de deixar-ho clar d’entrada, oi? L’exemple dels 25 diputats socialistes catalans integrats al grup del PSOE al Congrés és claríssim en aquest sentit. No poden trencar la disciplina de vot del grup al qual pertanyen perquè, a més que els multarien, el seu projecte nacional és, com a molt, federal, sense que això vulgui dir restar ni un gram de sobirania a Espanya. Vull dir que, a parer meu, per als socialistes catalans actuals l’autonomia catalana és administrativa i simbòlica més que no pas nacional, perquè la nació s’encarna a una altra banda.\nI la lògica que regeix per a Espanya és la que guia la seva política europea. L’Europa que s’està construint es recolza en els Estats (que no són tan morts com s’ha dit fins ara) i ni el PPE ni el PSE fan res per aturar-ho. Al contrari, fins al punt que les instàncies d’abast regional, per dir-ho en terminologia comunitària, han quedat en un no-res decebedor. I la prova d’aquest estatisme és que a la reunió del G-20 a Londres, la UE hi ha acudit de comparsa. El lideratge continua essent dels Estats. Sarkozy, Brown, Merkel o Berlusconi són dirigents europeus, és clar que sí; però no representen ni una veu harmònica ni única com la de Barack Obama respecte dels interessos dels EUA o Cristina Fernández dels argentins o Lula dels brasilers, si bé cap d’ells tampoc no pot dir que representi la veu comuna dels americans, dels sud o del nord.\nPer tant, deixem-nos de romanços. Cal construir Europa, no cal dir-ho, però cal fer-ho des de la perspectiva del que és local. Del glocal, com es diu sovint. I per a nosaltres, els que som catalanistes i demòcrates alhora, això vol dir defensar Catalunya a Europa i contribuir a Europa des de Catalunya.\nPublicat a eldebat.cat, el 09/04/09\n9 Abril 2009 25 Juliol 2013 agusticolomines\nAnterior Entrada anterior: Em vénen ganes de fugir\nSegüent Entrada següent: No som una carpeta


El Petit Gira-sol i la Lluna by Kristina Nacher - issuu\nEl petit Gira-sol i la Lluna Il .lustrat per\n“Aquest conte el vull dedicar a la que és la meva millor amiga des dels onze anys, Irene , per totes les nostres experiències viscudes juntes. I també en especial a la nena dels seus ulls, Queralt, perquè no trobarà ningú millor que la seva mare , que el seu pare i que la seva tieta Kris per explicar algun dia perquè alguns Gira-sols segueixen la llum de la Lluna i no la del Sol com fan la resta dels Gira-sols ... “\nEl petit Gira-sol i la Lluna Hi havia una vegada en un camp de gira-sols on dia rere dia amb la llum del sol tots resplendien amb un intens color groc , sempre mostrant-se radiants seguint el passeig que es donava el sol pel cel .\nUn dia va florir un petit gira-sol una mica especial , era mĂŠs petit que els altres i gairebĂŠ no es podia alĂ§ar entre els seus companys per resplendir amb els raigs del Sol .\nEll es sentia molt sol entre tants gira-sols que es passaven el dia seguint amb les seves flors al Sol , mentre estiguessin plantats en aquell camp, ocultant-se quan el Sol sâ€™acomiadava .\nEls millors dies pel Gira-sol eren aquells en que els nĂşvols tapaven al Sol perquĂ¨ era quan els altres estaven tristos i de mal humor sense sortir. Ell sâ€™aixecava i podia veure tot el camp, un gran camp ple de gira-sols tristos.\nPodia veure les muntanyes al final de tot on dormia el Sol , el riu que baixava des dels cims blancs de la muntanya , el bosc , el cel on els ocells volaven ...\nInclòs els dies de pluja el nostre amic s’aixecava amb més força i contemplava la grandesa del món que el rodejava , i encara que les gotes colpegessin contra els seus pètals, ell continuava somiant, gaudint i imaginant-se que hi hauria més enllà de les muntanyes. Aquells eren els seus millors dies.\nUn dia , quan el Sol s’anava a dormir rere les muntanyes i els altres ja descansaven , ell es va aixecar i contemplà com el Sol s’anava apagant, però va seguir aixecat encara que tot comencés a enfosquir-se i com el camp, abans tenyit de vermell ara passava a blau.\nLlavors va aparèixer Ella ... era la Lluna . La Lluna al veure’l tan sol i somrient entre els altres, es va apropar a ell estranyada i li va preguntar: -¿Com és que encara estàs per aquí a aquestes hores si tu ets un gira-sol? - Ja , però és que tots els gira-sols fan el mateix, s’aixequen a mirar el Sol i no em deixen lloc per sortir – li va contestar el Gira-sol .\nLa Lluna i el Gira-sol van parlar i parlar durant tota la nit. La Lluna li va explicar al Gira-sol l’immens i preciós que era el món més enllà de les muntanyes i les coses que succeïen . El Gira-sol l’escoltava emocionat i li deia que ell voldria sortir d’aquell camp i veure el món juntament amb ella .\nCada nit es veien i parlaven i parlaven , es coneixien molt bé . El Gira-sol passava tot el dia amagat entre els altres, esperant la posta de sol per a veure a la seva estimada Lluna . Però el Gira-sol cada vegada estava més dèbil , i tot i així cada nit somreia , somreia a la Lluna com la primera vegada .\nUn dia el Gira-sol que ja estava molt dèbil intentava aixecar-se per a que el Sol el banyés una mica amb la seva llum, però l’únic que aconseguia eren protestes dels altres, que no el deixaven perquè ell sempre sortia amb la Lluna i no feia el mateix que ells.\nVa aguantar fins la nit i quan va aparèixer la seva estimada Lluna , li va semblar més radiant que mai i entre llàgrimes li va explicar que el seu gran desig per complir era recórrer la terra juntament a ella .\nVa caure una llàgrima al terra i el Gira-sol va morir...\nLa Lluna va plorar, plorar i plorar milions de llĂ grimes que es van transformar en estrelles, per a recordar-li cada nit que estava sola , sola com la Lluna .\nAl dia següent de la llàgrima del Gira-sol , va néixer un altre Gira-sol normal , igual que les altres.\nOptativa de 3er Grau de Disseny\nIl .lustració i Narrativa gràfica Il .lustrat per\nKristina Nacher tutelat per\nMontse Noguera Internet\nText original (http://www.fotolog.com/lequieze)\nEl Petit Gira-sol i la Lluna\n"El Gira-sol que seguia la llum de la Lluna" - Exercici pràctic de la optativa de Il.lustració i Narrativa gràfica de la escola de Disseny L...


Les cases més divertides construïdes pels humans | Institut Lacetània\nGisela Polo Verde04/06/21\nCasa-gos (Idaho, Estats Units)\nSituada a Cottontown, està composada per dos gossos diferents (els dos de la raça Beagle). Aquesta casa es fa servir com a allotjament rural per a sis persones. Passar una nit a dins d’ella costa 91.80 euros.\nCasa al revés (Usedom, Alemanya)\nAquest peculiar habitatge va ser dissenyat pels arquitectes Klaudiusz Golos i Sebastian Mikiciuk en un projecte del 2008 anomenat el món al revés. Es van invertir uns 400.000 euros en el projecte i va trigar 114 dies en ser acabada.\nCasa avió (Saint-Michel-Chef-Chef)\nAquesta interessant casa és capaç d’admetre tres persones. Està situada a dos minuts del mar i té piscina inclosa. És ideal per a les persones a qui no els agraden les turbulències però volen viure una experiència única.\nCasa cargol (Isla Mujeres)\nNo només la seva estructura recorda a un cargol, sino que el seu interior també té una capacitat per a quatre persones i dos dormitoris decorades amb elements que recorden al mar. Cada nit en aquesta casa costa 275 euros per tant, si la agafes amb 4 persones sortiria per 68 euros.\nSituada al Nord de Portugal, aquesta casa té com a parets quatre pedres gegants.Va ser construida entre el 1974 i el 1976 com a vivenda però avui en dia només s’utilitza com a museu.\nAquesta casa, considerada com la més estreta del món, ha estat especialment dissenyada per Jakub Szczesny amb la principal finalitat d’ocupar espais petits on s’hi pugui habitar. Medeix 92 cm en el seu punt més estret i 152 en el seu punt més ample.\nCasa-sabata (Pensilvania, Estats Units)\nVa ser construïda el 1948 i té tres dormitoris, dos banys, una cuina i una sala d’estar, a més a més, cada una de les seves finestres tenen un dibuix d’una sabata.\nLa casa transparent (Tòkio, Japó)\nDissenyada per l’arquitecte japonés Sou Fujimoto, la vivenda consta de 914 metres quadrats i té totes les parets de vidre. Tot i que perds tota la privacitat, la il·luminació natural permet crear un ambient lluminós i càlid.\nPalau de bombolles (Théocule sur Mer, França)\nTé uns 1.200 metres quadrats i va ser dissenyat per l’arquitecte Antti Lovag. Va ser construït entre el 1975 i el 1989 i a més, té una sala panoràmica, una sala de recepció, 10 suits decorades per artistes contemporanis, un amfiteatre amb 500 seients amb vistes al mar de Cannes, jardins, estanys i una piscina que està situada en un pendent de 8.500 metres quadrats de parcela. Degut als seus components, aquest habitatge no és per a tothom ja que avui en dia es pot comprar per un preu de 350 milions d’euros.\nCasa tetera: Zillah, Washington\nAquesta és una estació de servei amb forma de tetera que va ser construïda el 1922 per recordar un escàndol que hi va haver en la Cúpula de la tetera on es va veure involucrat el president dels Estats Units amb una reserva federal del petroli.\nCasa caminant (holanda)\nAquesta increïble casa va ser pensada per evitar possibles inundacions. Va ser creada amb la ajuda d’enginyers Massachusetts i té 6 potes hidràuliques que permeten que es mogui. Fa tres metres d’alt i pot caminar per molts terrenys sense incloure la muntanya. A dins té una sala d’estar, una cuina. un llit i una estufa de llenya. Si us pregunteu com es mou, està controlada per un ordinador.\nCasa lavabo (Suwon Corea del Sud)\nMés que una casa aquesta estranya construcció està situada en un parc temàtic dedicat als lavabos a Corea. Fa 7.5 metres d’alçada i va ser construïda per ser habitada pel ex-alcalde de Suwon i fundador de la World Toilet Association, Mr.Toilet Sim Jae-duck. Té 418 metres quadrats i va ser dissenyat per l’arquitecte Go Giwoong i va ser acabada el 2007.\nCases cub (Rotterdam, Holanda)\nDissenyades per l’arquitecte holandés Piet Blom en el 1984, són unes cases en forma de cub inclinades 45 graus. Hi ha 32 cubs en total i totes estaven habitats fins que es va decidir obrir-les al públic i cobrar la entrada.\nAnècdotes, Curiositats, Fotografies, I tu què en saps?, Moda, Revista 0


Lykke-Per (Un home afortunat) - Festival Cinema Jueu\nLykke-Per (Un home afortunat)\nPerseguint la seva felicitat, en Per decideix abandonar Jutland i una estricta educació religiosa. Fuig de la seva família i del patriarcat, dirigint-se a Copenhaguen per convertir-se en enginyer. Allà estudia i alhora treballa en un projecte energètic visionari, basat en l’energia del vent i de les ones. El projecte és tan revolucionari que fins i tot els seus professors el consideren totalment forassenyat. Finalment el projecte té èxit i en Per es promet amb la filla de Jakobe, pertanyent a una família jueva adinerada. Encara que semblaria que en Per ha aconseguit la felicitat, la seva infància el persegueix i la seva estricta i dogmàtica família no accepta la seva nova vida. En Per no pot tallar amb el passat religiós estricte i té por de repetir el comportament patriarcal del pare.\nDivendres 20/9 – 17.00h\nDijous 26/9 – 21.30h


01 octubre 2020 15:20\nJosep Melià Ques | 25 agost 2011\nÉs evident que el nostre temps i el nostre món ha de fer front a grans reptes: la crisi econòmica, el proveïment d'aliments per tothom, el canvi climàtic... Un d'aquests reptes és sens dubte la coexistència entre persones de diferent religió, ètnia, nació, cultura, civilització... Ja sé que tots aquests reptes, ben mirat, estan interrelacionats i exerceixen mútuament influències recíproques. Tot i això, per motius analítics i d'oportunitat vull centrar les meves reflexions en aquest gran repte de la coexistència. Analítics perquè necessitam segregar la realitat per poder tenir parcel·les abastables de comprensió i coneixement. I d'oportunitat, perquè l'explosió de Londres ha tornat a posar sobre la taula la virulència d'un repte latent.\nAquest estiu he pogut llegir un dels assajos que tenia pendents. El llibre en qüestió és de l'eminent intel·lectual Amin Maalouf i el seu suggerent títol Un món desajustat. Aquesta recomenable obra centra molt l'atenció sobre el xoc de civilitzacions i el conflicte entre occident i l'islam. Diu Maalouf que el conflicte dins les nostres societats respon a una certa desesperació. I aquesta desesperació no troba la seva explicació tant en la pobresa com en la humiliació i la insignificança, és un sentiment de perdedors, d'oprimits, d'exclosos. Així, l'autor d'origen libanès considera que a Occident la barbàrie no està feta d'intolerància i d'obscurantisme, sinó d'arrogància i d'insensibilitat. En la meva opinió, aquesta desesperació, per ser vertaderament explosiva, necessita afegir un element que és la desvinculació. Ho podem ejemplificar en paraules del sociòleg Salvador Cardús: el fracàs respon a les dificultats de les societats avançades per mantenir vincles forts de pertinença que permetin superar les tensions socials.\nHo intentaré dir d'una altra manera. La nostra idea clàssica és la nacional, en el cas que tinguis estat, i la nacionalista, en el cas que no en tenguis. Què vull dir? El que vull dir és que la pàtria era el gran tòtem vinculatiu, l'àmbit de solidaritat i de lleialtat. Fixau-vos si això era així que la gent fins i tot estava disposta a donar la seva pròpia vida. Per aconseguir aquesta adhesió hi havia diversos instruments, Cardús en cita alguns: família, escola, exèrcit... Dins aquesta idea, hi havia lloc per a les migracions, de totes formes, aquests nous contingents s'havien d'anar integrant i, per tant, anar tornant nacionals. Obviamen, les nacions es relacionen entre si, primer amb una tendència massa simplista a arribar a les mans i, més modernament, amb més diplomàcia i intentant evitar guerres destructives. Què succeix, ara? Succeixen moltes coses. Primer: que els instruments d'adhesió perden efectivitat per raons que seria molt llarg d'explicar i, per tant, la lleialtat i la solidaritat, la capacitat de sacrifici pels teus i el respecte es dilueixen. Segon: que els nous contingents, quantitavament molt significatius, no tornen nacionals d'una manera més o manco ràpida i pacífica. Tercer: no avançam de manera decidida cap a aquesta ciutadania global que propugna Maalouf. Quart: que cada pic fa més la sensació que el conflicte és estructural i irresoluble, sobretot per motius religiosos, i això tensa un costat i l'altre, internament i externament. Cinquè: les expectatives de l'ascensor social minven, de fet, tothom veu que ho tendrà més difícil que els seus pares, el futur és més aviat fosc i molta gent se sent estafada per no poder progressar, cosa que, afegida a la descohesió, és una bomba de rellotgeria.\nVivim en un món globalitzat, cada vegada més interconnectat, i resulta que la coexistència dins la relació constant presenta més complexitats que quan hom es podia mirar com els fessols. D'aquí que no es pugui pensar que les coses ja s'adobaran soles o que hem de saber viure sense resoldre el repte. Parafrasejant Maalouf, la persistència de l'amenaça no fa sinó pertorbar el funcionament de les democràcies. Per tant, mentre no encaram el repte, no només s'agreuja el problema, sinó que el règim que ens hem donat i del qual ens sentim legitimament orgullosos els occidentals es perverteix.


Can Coll acull el Pessebre Vivent | Can Coll acull el Pessebre Vivent – El Cancell 2.0\nribes.org > El Cancell 2.0 > cultura > Can Coll acull el Pessebre Vivent\nCan Coll acull el Pessebre Vivent\n16 desembre 2012 cultura, Generalcan coll, els xulius, nadal, pessebre viventadmin 863\nLa masia senyorial de Can Coll acull enguany el Pessebre Vivent Parlat que, com és habitual,es portarà a terme els dies 25, 26, 27 i 28 de desembre a partir de les 18 h (el dia de Nadal a partir de les 18.30 h). Les reserves anticipades es poden fer a la Merceria M. Àngels i al web (pessebreviventparlat.ribes.org). Els dies de representació, es poden adquirir entrades de 12 a 14 h i a partir de les 18 h als Xulius (c. Major, 13). El pessebre arriba enguany a l’edició 24.\nCan Coll és una finca agrícola senyorial situada al sud de Ribes, enmig d’un turó voltat de boscos. S’hi accedeix per un pont de gran bellesa i dimensions, flanquejat per un pi monumental. Pont i pi dibuixen una de les estampes més singulars del poble.\nLa masia és bella, robusta i noble. Hi destaca la doble galeria porxada, orientada cap a migdia, amb 23 arcs de punt rodó en cada pis. També és ferma la façana, amb una tribuna sobre un arc carpanell de pedra i capitells jònics. En un dels laterals hi ha la masoveria i les dependències agrícoles, que conserven tot el regust d’un passat i un present vinculats al conreu de la terra i a la ramaderia.\nConeguda a l’època tardomedieval com a Mas Ramon de Quart, la finca s’anomena Can Coll des del segle XVI. L’edifici actual va ser reformat per Francisco Marcer i Oliver (1836-1919), fill predilecte de Ribes, que també va impulsar la construcció del pont i va sufragar i dirigir les obres de l’Església Parroquial. La seva jove, Amanda Sagristà de Marcer, dotà patrimonialment l’Hospital Residència Sant Camil.\nLa principal característica del Pessebre de Ribes és que cada any canvia de lloc. L’esforç de ser l’únic “Pessebre itinerant” es veu premiat any rere any per la fidelitat d’un públic, que habitualment repeteix desitjós de descobrir un raconet del nostre terme i de gaudir d’un nou espectacle. I es que, mantenint l’essència del Pessebre, l’espectacle sempre és nou i diferent. El públic és conscient que veurà escenes de pastors, dimonis, àngels i quadres bíblics però que l’entorn, el text i els personatges seran completament nous.\nEl Pessebre Vivent de Sant Pere de Ribes és probablement un dels espectacles més ambiciosos de la comarca del Garraf. Tant per assistència de públic (més de 1500 persones) com per les dimensions organitzatives a nivell tècnic i humà, difícilment comparables a d’altres actes tret de les festes populars. Sempre amb un creixement sostingut i prioritzant que es mantingui l’essencial, el de Ribes es troba actualment dins del grup dels principals pessebres vivents de Catalunya.\nMillorant cada any\n24 anys d’experiència i un potent equip humà permeten assolir cada any nous reptes i millores. L’objectiu principal és que el públic gaudeixi d’un espectacle de qualitat, amb bones interpretacions i l’ajut d’una important estructura tècnica i artística (vestuari, ambientació, il·luminació, so, etc.), perquè llueixi l’espectacle i l’entorn on es realitza.\nSon molt importants també els esforços i les inversions en elements infraestructurals, que milloren els aspectes de comoditat i seguretat: arranjament i il·luminació dels camins interiors i accessos, acollida dels visitants, control i vigilància dels espais, sistemes de comunicació, i millores en la visibilitat dels diferents quadres.\nUna de les millores incorporades en els darrers anys és la reserva en línia d’entrades. L’espectacle té un aforament limitat i un límit de 5 sessions per dia, això fa indispensable disposar des mecanismes per garantir que l’espectador que arribi a una de les sessions disposi d’entrada. A Ribes hi ha dos punts de venda anticipada: la merceria M. Àngels (c. Balmes, 47) i Els Xulius (c. Major, 13). També és pot fer la reserva en línia al web del Pessebre, que aquest any disposa d’un nou programa de gestió automàtica de reserves.\n← Presenten un llibre amb una entrevista a Joan Garriga “Nana”\tViA aplega tres organitzacions de comerciants en una taula rodona →


L’Ènova afegeix 11 casos, Utiel 8, Algemesí 5, Requena 3 i Benaguasil 4 als 2.841 nous contagis de coronavirus a la Comunitat – tucomarca.com\nHomeLa Ribera AltaAlgemesíL’Ènova afegeix 11 casos, Utiel 8, Algemesí 5, Requena 3 i Benaguasil 4 als 2.841 nous contagis de coronavirus a la Comunitat\nLa Comunitat Valenciana ha registrat 2.841 nous casos de coronavirus confirmats per prova PCR o mitjançant test d’antígens, que situen la xifra total de positius en 119.877 persones. Per províncies, la distribució de nous positius és la següent: 266 a Castelló (13.174 en total); 685 a Alacant (40.538 en total), i 1.890 a la província de València (66.163 en total). A més, continua havent 2 casos sense assignar.\nD’altra banda, des de l’última actualització, s’han registrat 1.546 altes a pacients amb coronavirus. D’aquesta manera, ja són 116.466 persones a la Comunitat Valenciana les que han superat la malaltia des que va començar la pandèmia. Per províncies: 13.142 a Castelló, 39.700 a Alacant i 63.564 a València. A més, hi ha 60 altes sense assignació.\nD’aquesta manera, a hores d’ara hi ha 12.395 casos actius, la qual cosa suposa un 9,42% de l’total de positius.\nEls hospitals valencians tenen, actualment, 1.181 persones ingressades: 119 a la província de Castelló, amb 19 pacients en UCI; 309 a la província d’Alacant, 75 d’ells a l’UCI; i 753 a la província de València, 134 d’ells a UCI.\nD’altra banda, s’han registrat 38 morts per coronavirus des de l’última actualització, de manera que el total de defuncions és de 2.651 persones: 349 a la província de Castelló, 942 a la d’Alacant i 1.360 a la de València.\nEl nombre total de proves dutes a terme per a la detecció de l’coronavirus ascendeix a 1.880.382, de les quals 1.714.038 han estat a través de PCR i 166.344 mitjançant test ràpid.\nPersones treballadores nous positius: 34\nEs troben sota vigilància activa de control sanitari 21 residències a la Comunitat Valenciana: 9 a la província d’Alacant i 12 a la província de València.\n· Sogorb: 7 casos. origen laboral\n· L’Ènova: 11 casos. origen social\nSusi Máñez obté el primer premi del III Concurs de fotografia Barri Sant Rafael de Buñol y Herminio Martínez gana el premi del públic\nPost també disponible en: CastellanoSanitat notifica 1.290 nous contagis: 178 registrats a la província de Castelló, 545 en la d’Alacant i 567 a la València Barceló: “Hem complit ja amb l’objectiu que ens marquem per […]\nPost també disponible en: CastellanoEl PP exigix transparència en les dades i no ocultar res a la ciutadania La Incidència Acumulada de l’Eliana se situaria en 1.865 cada 100.000 habitants El Partit Popular ha enviat […]


Curs de preparació per exámens oficials Cambridge\n/Preparació d’examens oficials d’anglès\nClasses de preparació d’examens oficials d’anglès\nTant per a adults com per a adolescents disposem de cursos per a la preparació d’exàmens oficials. En aquests cursos en grup et podrem oferir principalment dos nivells:\n🔹 Preparació per a l’examen First Certificate of English (FCE)\n🔹Preparació per a l’examen Certificate in Advanced English (CAE).\nEl First Certificate és un certificat que equival al B2 del Marc Comú Europeu (MCER) i el Advanced correspon a un nivell C1 del mateix estàndard. En el cas del First és el primer nivell que té un reconeixement en l’àmbit internacional i és molt demandat per universitats, ja sigui per a obtenir la titulació de la carrera, accedir a un Erasmus o qualsevol màster post carrera. També és el nivell mínim que es demana en empreses on l’anglès és una competència indispensable.\n¿Com preparar els examens oficials: First, Advanced?\nPer a poder accedir a aquests cursos cal tenir un nivell previ, en el cas del First és necessari arribar primer a un nivell de B2.1 o Upper Intermediate i per a poder accedir al nivell de Advanced serà necessari haver realitzat primer un curs de First (per a conèixer així com funciona l’examen) o tenir la titulació.\n– Informació genèrica dels cursos:\n3 hores/setmana: 89 €/mes.*\nData d’inici: Setembre.\nGrups reduïts a partir de 4 alumnes i un màxim de 8.\n*Programa de fidelització amb descomptes a partir del segon curs consecutiu amb nosaltres.\nℹ Classes de preparació per al First i Advanced Certificate\nPer al nivell superior, el Proficiency (corresponent al C2 del MCER) o la preparació de qualsevol altre examen oficial, ja sigui de Cambridge (com el PET) o d’altres institucions com el TOEFL, IELTS, etc pregunta’ns directament i t’informarem.\nSi vols conèixer més sobre les titulacions que existeixen en l’actualitat, pots llegir aquest article del nostre blog: Titulacions examens oficials


Un Baxi minvat fa un altre pas enrere, a Sevilla (86-70) - Regió7\nUn Baxi minvat fa un altre pas enrere, a Sevilla (86-70)\nEls manresans, sense Báez i Ferrari i amb Mason tocat, cauen amb claredat i ja se'ls complica molt la possibilitat d'entrar als play-off\n02·05·21 | 14:21\nEn imatges | Sevilla - Baxi\nEl Baxi Manresa ha caigut a la pista del Coosur Betis (86-70) i se li complica molt entrar als play-off. A les baixes de Ferrari i Báez s'ha ajuntat una torçada de peu de Mason a l'inici, tot i l'escorta amb passaport alemany ha pogut tornar a la pista. Un mal tercer quart, amb un parcial de 21-12, unit als vuit punts de dèficit que l'equip duia al descans, han situat un diferència massa gran per ser remuntada, tot i que el Baxi s'ha posat a deu amb temps per davant, sobretot per l'encert en el tir de Janning i Rafa Martínez.\nAtacs minvants i nova lesió (18-13)\nEl partit ha començat amb un triple de Janning, un 2+1 de Ndoye i una altra lesió, la de Makai Mason, que s'ha torçat el peu trepitjant TJ Campbell. Els primers minuts han estat de molt encert per les dues bandes, amb triples de Feldeine i de Kay per als locals i bàsquets d'Eatherton i Janning per als forans (11-9) abans que el pivot dels bagencs cometés la seva segona falta.\nVeient els problemes amb els bases, el Baxi utilitzava diferents jugadors per pujar la pilota i buscava bloquejos cecs dels quals Janning ha tret molt partit amb dos bàsquets iguals (13-11) malgrat una pèrdua visitant i un contraatac posterior de Feldeine (15-11). Jou ha trobat després una bona posició per al 15-13 i ha rebut posteriorment un tap de Jerome Jordan.\nEls últims minuts del període han transcorregut amb errades dels dos equips, sobretot en els tirs exteriors, tallats per un triple d'Ouattara (18-13) i amb la tercera errada en el tir de Sima.\nMinimitzant pèrdues (45-37)\nEl segon quart no ha començat bé. Tot i un tir lliure de Hinrichs, el Baxi estava tou a la zona i, després d'una bomba de Borg, Jordan ha capturat un rebot en atac amb esmaixada que ha provocat que Pedro Martínez hagués d'aturar el partit amb 22-14 en contra. Mason, que ja havia tornat a pista segons abans, ha respost amb un bon tir, però el segon triple d'Ouattara ha donat la màxima diferència als bètics (25-16). Janning, amb el seu desè punt i segon triple, l'ha reduïda (25-19).\nEl Betis dominava també el rebot ofensiu (6, per 6 de defensius del Baxi) i, tot i un bàsquet de Mason, Feldeine mantenia els vuit punts de distància, ampliats a onze amb un triple de Randle (32-21). Els manresans no trobaven el seu ritme. Les pèrdues, fins i tot en l'inici del contraatac, se succeïen i només el retornat Eatherton contrarestava les esmaixades i els bàsquets fàcils sevillans (40-27). En el tram final, dos triples, d'Eatherton i posteriorment de Rafa Martínez, han donat vida a l'equip (43-35). L'expivot del Braunschweig va sumar l'onzè punt en deu minuts amb el 45-37, després d'un bàsquet inversemblant de Spires en una bola salvada per Almazán, que ja seria definitiu.\nSense idees, ni forces (66-49)\nLa represa ha estat caòtica, amb pèrdues i un triple d'Almazán i un 2+2 de Feldeine (51-37), a part de la tercera falta d'Eatherton. Mason reduïa amb un triple, però semblava que l'avantatge s'estabilitzava per damunt dels deu punts amb tirs lliures novament d'Almazán (53-40), malgrat un bàsquet amb tir lliure errat de Hinrichs (53-42).\nEl Betis tampoc no estava en el seu millor moment, però la falta d'encert del Baxi mantenia la diferència, eixamplada després amb tirs lliures de Campbell (55-42). Els atacs posteriors dels manresans s'estavellaven amb la defensa bètica i, a sobre, un bàsquet d'Ouattara i un 2+1 de Ndoye atorgaven la màxima diferència (60-42). A dos minuts per al final, el Baxi no més havia anotat set punts en el quart (61-44), la qual cosa mostrava la falta de frescor en atac demostrada en una última jugada en què Dani Garcia s'ha acabat empassant la bola i la possessió.\nMassa lluny per remuntar (86-70)\nEl partit ja semblava totalment sentenciat i encara més quan Ndoye ha retornat els vint punts de diferència. Però l'orgull i la qualitat de Rafa Martínez, amb dos triples de sprés de l'enèsim rebot en atac de Spires, ha escurçat el marcador fins al 71-55 amb gairebé set minuts per jugar.\nLes desatencions defensives, com en un servei de fons aprofitat per Kay, es combinaven ara amb bons tirs, com un de Janning o el tercer triple gairebé seguit de Rafa (73-60). Però Feldeine tallava les esperances amb un 2+1, traient una falta a Mason (76-60). El santpedorenc estava fent un recital i assistia per a un nou triple d'Eatherton, però la potència interior bètica suposava una esmaixada d'Ouattara (78-63). L'intercanvi de bàsquets, çno era suficient davant d'un altre bàsquet de l'ala ghanès i de dos de Hinrichs (80-67), però Janning donava opcions amb un triple a 2.40 (80-70). El Betis ha agafat por, però Janning i Mason ha errat dos tirs que hauria posat més pressió i un bàsquet de Nick Kay davant de l'ala de Minnesota ha deixat el duel gairebé liquidat (82-70) a poc més d'un minut per al final. A més, un parell de bàsquets han deixat la distància en setze punts.


Noticiari d’Ecologia – Escola Garbí Pere Vergés Esplugues\nEl noticiari d’Ecologia d’aquest mes està dedicat al Premi Ramon Margalef d’Ecologia 2017 i al distintiu ambiental per a vehicles.\nPublicat el 27 d'octubre de 2017 21 de juny de 2018 By noticiese\nEl noticiari d’Ecologia d’aquest mes està dedicat al Premi Ramon Margalef d’Ecologia 2017 i al nou distintiu ambiental per a vehicles.\nEn la primera part del vídeo, els parlarem de la doctora argentina Sandra Díaz, considerada una de les científiques més influents del món i una de les millors expertes mundials en la matèria. L’acte de lliurament del premi tindrà lloc aquesta tardor a Barcelona\nEn la segona part , coneixerran el distintiu ambiental per a vehicles (etiqueta), un adhesiu que permet identificar visualment els vehicles que emeten menys contaminants a l’atmosfera. En realitat és la transposició, a través d’una simbologia plasmada en una etiqueta, de la classificació de tots els vehicles en funció de la contaminació que emeten, segons que figura al Registro de Vehículos de la Dirección General de Tráfico en función de las emisiones.\nNotícia següentIV Edició Premi Dialoga\nII Mostra d’esports individuals GCAFE Blanquerna\nBy noticiese\tPublicat el 20 de desembre de 2016 21 de desembre de 2016


AULA NATURA DE CAN PALÓS\nCamí de Can cartró, s/n\n08830-SANT BOI DE LLOBREGAT\nAula de Natura està situada a la vall del Llor, a la zona de muntanya de Sant Boi de Llobregat, envoltada de boscos i camps de vinyes i d'arbres fruiters. Oferim activitats escolars i en família sobre l'agricultura de muntanya, el bosc mediterrani i el coneixement del territori.\nObert tot l’any, cal concertar activitats prèviament.\n24, 25 i 31 de desembre i 23 de juny, tancat.\nPreus Generals Activitat escolar: 12 € dia sencer, 9 € mig dia (preu per alumne).\nActivitat en família: Adults: 10 €. Menors de 3 anys: gratuït. De 3 a 6 anys: 6 €. Majors de 65 anys: 8 €\nTelèfon de reserves: 935902700\nDirecció de correu electrònic: info@centresescoltes.cat


Dijous, 11 abril 2019 20:21\nEl portaveu del grup municipal de Convergència Democràtica de Catalunya (CDC), Víctor Puig, considera que una ciutadania més implicada políticament evitaria “una política de molt baixa qualitat” com la d’aquest mandat. En aquest sentit, Puig ha mostrat el seu suport al projecte Primàries Catalunya, que veu com una manera de potenciar la participació ciutadana.\nPer a Puig, aquest ha estat un “mandat perdut” marcat per la “deriva autoritària” i la “manca de qualitat democràtica” del govern d’Ana María Martínez. El portaveu del grup convergent creu que hi hagut una paràlisi en l’acció de govern però també entre l’oposició, desmoralitzada pels incompliments de l’executiu.\nPuig culpa d’aquesta situació els polítics però també els rubinencs, que considera que no s’impliquen prou políticament. Segons el portaveu, una ciutadania més informada i proactiva milloraria substancialment la política rubinenca: “La gent ha d’estar més atenta a allò que passa al seu municipi perquè, si no, ens trobem una política de molt baixa qualitat on ni govern ni oposició senten l’alè al clatell d’aquells a qui representen”.\nPer aquesta raó, Víctor Puig veu amb bons ulls el projecte de Primàries Catalunya, que a Rubí concorrerà a les eleccions sota el nom de Rubí Republicana (vegeu notícia). Amb 250 electors que van escollir el candidat, el portaveu de CDC recorda que supera de lluny la participació en les primàries dels partits clàssics: “Un grupet de dotze amigotes que es reuneixen un dia en un local i fan una votació són els encarregats de gestionar una ciutat de 80.000 persones i 80 milions de pressupost... és que això no s’hauria de permetre”.\nVíctor Puig ha fet aquestes declaracions a l’enregistrament del darrer programa de Els grups municipals opinen, que aquestes setmanes recull les valoracions del mandat dels diversos portaveus abans de les noves eleccions municipals.\nEl programa s’emetrà aquest divendres a les 12 h, amb repetició diumenge a les 11 h i la possibilitat d’escoltar-lo també digitalment a l’apartat ‘A la carta’ del nostre web. El calendari de la darrera ronda del mandat 2015-219 és el següent:\nPSC: 1 de març (programa)\nERC: 15 de març (programa)\nC’s: 22 de març (programa)\nAUP: 29 de març (programa)\nICV: 5 d’abril (programa)\nCDC: 12 d’abril (programa)\nVR: 26 d'abril


I per seguir amb la recent dinàmica del blog, avui també parlarem de l’Antàrtida. No sé vosaltres, però jo quan penso en aquest continent em ve al cap una extensió enorme de terreny glaçat i erm, habitat només per efímers grups d’ agosarats expedicionaris una mica malament del terrat (per què no em negareu que per passar setmanes recorrent-la, assetjats pel fred i el vent s’ha de tenir un punt de bogeria). Però on avui només passegen aquests aventurers va ser una vegada una terra fèrtil i llar de nombroses espècies d’animals i plantes.\nFa 14 milions d’anys es va produir brusca baixada de 8 graus Celsius a la temperatura del continent. Tot i que 8 graus pot no semblar-nos gaire cosa, és un refredament prou important com per impossibilitar la vida de nombroses espècies. Durant aquest refredament, van desaparèixer de l’Antàrtida nombroses plantes i també alguns insectes i la tundra de l’interior del continent va desaparèixer i es va cobrir d’un gel perpetu (Penseu que, tal i com molt bé ens ha explicat el Quim, la desaparició d’una espècie en un hàbitat determinat pot tenir greus conseqüències sobre les altres espècies que depenen d’ella).\nAquest mes un grup d’investigadors desplaçats a aquestes terres ha descobert a les valls seques de McMurdo unes restes fòssils que pertanyen a organismes terrestres i lacustres que hi vivien durant aquest període de refredament. Aquest descobriment és de gran valor científic en primer lloc per l’extraordinari grau de conservació de les restes i, en segon lloc, per què fins ara s’havien trobat molt pocs fòssils a l’Antàrtida. De manera que aquesta troballa és un gran tresor per als investigadors ja que pot aportar molta informació sobre la manera com es va produir aquest gran refredament i les dades obtingudes serviran per crear models per a estudiar el canvi climàtic.\nUna primera anàlisi de les restes desvetlla que existeix una sorprenent semblança entre aquests antics animals i d’altres existents avui en dia en altres parts del món, el que reflexa la bona adaptació d’aquests animals als seus habitats. Una segona anàlisi més en profunditat indica que aquests no han patit cicles de congelació-descongelació sinó que s’han mantingut glaçats des de fa 14 milions d’anys. Si tenim en compte que durant tot aquest temps a la Terra hi ha hagut moments que la temperatura global era més alta de l’actual (i ho tornaran a ser com a conseqüència de l’escalfament global), és sorprenent que l’Antàrtida no patís cap mena de descongelació. Això permet concloure que la capa de gel que la cobreix és molt consistent i reforça la idea que el canvi global és un procés complexe però no uniforme, ja que sembla afectar de diferent manera uns punts i altres de la geografia mundial.\nTot i la quantitat d’informació que aporta aquesta troballa, la causa d’aquest canvi sobtat a la temperatura del continent encara es desconeix. Mentre alguns autors aposten per una baixada als nivells de CO2 com a responsable del canvi, altres veuen més factible que fos degut a un moviment a les plaques tectòniques.\nI l'inevitable pregunta és: és possible que estiguem presenciant la desfeta d’un gel que ha aguantat milers d’anys?\nPublicat per Cris a les 18:52\nEtiquetes: Actualitat, Canvi climàtic, Ecologia\nNo sóc científic, així doncs preneu-vos el que diré com el que és, una opinió.\nSi va haver-hi un temps en que l'Antàrtida no va estar permanentment gelada res no impedeix que torni a passar. Que els motius siguin la nostra desfeta o un cicle natural del que desconeixem les fases o la suma de tots dos és accessori.\nVull aclarir que no estic advocant per despreocupar-nos del tema de l'escalfament, sinó que voldria que fóssim una mica més humils, fins i tot per ser dolents som els més creguts.\nL'aparició del gel perenne de l'Antàrtida és un procés que començà molts milions d'anys enrera amb el trencament del supercontinent Pangea, del que es van començar a escindir tots els continents actuals.\nEl que ara és l'Antàrtida va començar a derivar cap el pol sud... refredant-se cada cop més i més. A més, en un determinat moment es va quedar aïllat al Pol Sud, envoltat per una corrent que encara el refredava més fins que, fa uns 14 milions d'anys, es va congelar del tot.\nEvidentment, quan l'Antàrtida derivi allunyant-se del Pol Sud començarà a perdre gel; més encara quan es trenqui el corrent circumpolar. Però es un procés que es donarà (i no crec que es pugui fer res) dintre d'un grapat milions d'anys. El desglaç que s'observa avui en dia no té res a veure amb aquest fenòmen geològic.\nUna altra cosa, posats a ser repelents, que l'Antàrtida es descongeli no és "bó" o "dolent" per a sí mateix (ja ha estat congelat i descongelat abans i la Terra ha continuat girant...) En aquest cas, el que és un problema és "l'acceleració" d'aquest procés que acabarà amb moltes espècies, i illes, i ciutats, i persones, i països (el govern de Kiribati ja ho sap i ha pactat amb Nova Zelanda la reubicació dels seus ciutadans). El que és greu és que afectarà la nostra manera de viure.\nAmb tot això vull dir que no és que siguem els més creguts (per què per desgràcia tenim molt a veure amb el que li passa al gel del Nord i el Sud), ni els més dolents, sinó que, també en això, som i serem els més egoïstes.\n19 d’agost de 2008, a les 21:00\nTens tota la raó Salva, i tens raó quan dius que som els més egoistes. Però aquesta acceleració, que no sols no nego sinó que crec que és així, de cara a l'evolució del planeta es una petita disfunció que es corregirà.\nEl que vull dir és que malgrat les nostres bestieses la terra seguirà el seu curs i quan ja no siguem, segurament per culpa nostra, es regenerarà i tornarà les coses al seu lloc.\n21 d’agost de 2008, a les 16:04\nTotalment d'acord. El nostre super-ego ens fa pensar que les catàstrofes que fem arrasaran amb el planeta provocant un plegament espai-temps que s'endurà tota la galàxia i part de l'estranger... i no serà així. Però no deixa de ser trist que estiguem alterant tant una situació planetària a la que estem adaptats... i que, per culpa nostra, estem alterant a graus que ens poden afectar (egoïsme) més del que pensem (inocència o estupidesa, escullim-ne una).\nUn apunt anti-determinista... em provoca un lleuger escalfred el "tornar les coses al seu lloc"... perquè sembla assumir un determinisme (les coses haurien de ser d'una manera). Les alteracions humanes ja hi són, i qualsevol "ajustament" que es pordueixi en el planeta terra serà el que serà... i no el que "hauria de ser", que molts cops és sinònim de "les coses al seu lloc"...\nNo sé si m'explico (i si es nota que m'encanta obrir discussions!)\n22 d’agost de 2008, a les 0:07\nPermet-me aclarir lo de "les coses al seu lloc".\nNo vull fer suposar un determinisme, sinó la capacitat de refer-se que te el planeta, la natura, quan deixem de fer la guitza.\nEncara recordo una imatge de la plaça de toros "Las Arenas" amb un arbre al mig perquè ningú no havia tingut cura de les instal·lacions.\n22 d’agost de 2008, a les 14:42\nEncara que deixa'm ser una mica més "borinot". La teva imatge te molta força poètica... però no hagués crescut al mig de la plaça sense la plaça... oi?\n22 d’agost de 2008, a les 19:54\nEfectivament, però no era això el que volia expressar sinó el fet que la natura s'obre pas siguem o no nosaltres i que quan no hi som torna a prendre el que és seu.\nI tens raó sóc massa poètic de vegades.\n23 d’agost de 2008, a les 13:41\nJoVE: Veure el que mai s'ensenya.\nEl Cell de la setmana\nMagnetocepció: blau elèctric i blau magnètic\nAquesta setmana a Nature (14-08-2008)\nLes ulleres, el fosc objecte de desig.


Compromís entre el Govern i les companyies per fer front a la pobresa energètica - Cerdanyola Informa!\nInici » Noticies » Política i Economia » Política » Compromís entre el Govern i les companyies per fer front a la pobresa energètica\n5 Febrer 2015 a 09:00\nEs mantindran els subministraments en cas d’insolvència\nEl Conseller Felip Puig // Imatge del web Matadepera.cat\nEl conseller d’Empresa i Ocupació, Felip Puig, ha afirmat que “a Catalunya no hi ha desatenció coneguda a persones que pateixen pobresa energètica”, gràcies als protocols i l’actuació de les diverses administracions del país. En el Ple del Parlament, el conseller Puig ha respost que “hem aconseguit el compromís de les companyies perquè no tallin els subministraments degut a la insolvència econòmica”.\nLa nova via normativa permet evitar el tall dels subministraments, i crear un fons econòmic per afrontar els deutes i millorar el treball conjunt de les administracions, per tal d’atendre amb més eficiència a les famílies que pateixen aquests problemes. La Generalitat aportarà 10 milions d’euros al fons econòmic d’atenció dels subministraments bàsics, i s’espera l’aportació d’altres actors implicats, com les mateixes companyies subministradores o altres entitats socials.\nEn el mateix Ple, el conseller Puig també ha parlat de temes tan diversos com les polítiques d’ocupació i la competitivitat de l’economia catalana. L’atur “per primera vegada en vuit anys s’està reduint”, i el turisme, les exportacions i la inversió estrangera marquen molts bons registres, el que indica una millora de la conjuntura econòmica. Felip Puig explica que “Catalunya és l’única autonomia que ja ha posat en marxa la Garantia Juvenil”, amb 80 milions d’euros per al 2015. Tot i les retallades de l’Estat, un 60% respecte a fa 4 anys, ha estat possible el finançament d’aquestes polítiques tant “necessàries”.\nSegons un estudi de la prestigiosa escola de negocis IMD, encarregat pel mateix Govern, Catalunya ocupa la posició 38 en el rànquing de les 60 economies més importants del món. El centre que ha elaborat l’estudi valora positivament “el dinamisme empresarial, la productivitat, la diversificació de les exportacions o els ingressos per turisme com a punts forts de l’economia catalana”, segons ha explicat el conseller Puig.\n#Catalunya #energètica #energia #Felip Puig #Garantia Juvenil #Generalitat de Catalunya #Govern #pobresa\nContinuen els talls indiscriminats a Catalunya malgrat les promeses del Govern


COURE LLEGUM – Jordibeumala.cat\nPàgina inicial/COURE LLEGUM\nAvui l’olla s’afegeix a la iniciativa “blocs contra la fam” que dona suport a la campanya de recapte del banc d’aliments.\nEns proposen una recepta fàcil i econòmica amb alguns dels ingredients a recaptar (llegums secs,Pasta seca -macarrons i similars-, llaunes de tomàquet natural,conserves de peix,oli,llet…).\nVal a dir que a Cal Beumala, els pares sempre havien venut llegum cuit. De fet, el drama dels diumenges era arribar aviat a casa per a posar el llegum en remull. El pare feia servir una aixeta descalcificadora que feia un rajolí que al cap d’unes hores havia a omplert aquelles olles gegantines. Això em va fer valorar molt el llegum acabat de coure en detriment del llegum cuit de pot. El gust, la textura i l’olor no tenen punt de comparació!!\nUn bon dia, evocant aquells records li vaig demanar a la mare que m’expliqués com coure’l:\nPer les llenties,si es fa servir la “ràpida” o la “pardina” no cal remull, pels altres tipus cal fer servir el mateix procediment.\nA tall informatiu: 500 gr.de llegum cru equival a 1.220 gr. de llegum cuit i\nen un pot de llegum cuit de vidre hi ha 400 gr. escorreguts. Si tenim en compte que coent-lo a casa evitem els conservants i les E-….. i el preu, és evident que hi sortim guanyant!\nPer avui, ja ho tindríem. Animeu-vos a provar-ho…hi sortireu guanyant !!!\nelsfogonsdelabordeta 24 de novembre de 2011 en 15:33- Respondre\nJordi Beumala 25 de novembre de 2011 en 7:44- Respondre\nVinga, ànims…comença per les llenties que son més fàcils ;-)))\nLa Taula d'en Bernat 29 de novembre de 2011 en 19:32- Respondre


Agricultura destina 1 milió d'euros a millor... - Govern.cat\nquery_builder 15 gener 2021 10:29\nTreballs de prevenció d'incendis realitzats aquest desembre pel Grup Especial de Prevenció d'Incendis\nAquesta convocatòria de subvencions dona continuïtat al foment de mesures de prevenció d’incendis forestals que durant l’any 2020 va promoure 110 actuacions en urbanitzacions amb una superfície gestionada de més de 700 hectàrees\nLa situació de les zones urbanes-forestals continua sent una de les principals preocupacions del Departament d’Agricultura, Ramaderia, Pesca i Alimentació, i per això un dels objectius fonamentals és incentivar-ne l’autoprotecció. D’aquesta manera, pensant ja en la campanya de l’estiu de 2021, el Departament destinarà fins a un milió d’euros a millorar la seguretat de les urbanitzacions i els nuclis de població enfront dels incendis forestals.\nFins al dia 21 de gener, els ajuntaments podran sol·licitar ajuts per realitzar treballs de tractament de vegetació en les franges de protecció perimetral de les urbanitzacions i els nuclis de població dels seus municipis.\nEls treballs que se subvencionen consisteixen a aclarir l’estrat arbori i estassar l’estrat arbustiu, en un franja de com a mínim 25 metres d’amplada en els terrenys arbrats i de matoll que envolten les urbanitzacions o nuclis de població. Es respecta un arbre cada sis metres (tenint-ne en compte la mida) i es neteja el sotabosc deixant-hi les espècies que no són inflamables.\nL’execució de les actuacions que ara se sol·liciten s’haurà de fer abans del 31 de juliol de 2021. Les franges de protecció perimetral tenen una doble funció: d’una banda, serveixen per mitigar l’acció d’un foc procedent de la zona forestal per facilitar les tasques d’extinció i, d’aquesta manera, salvaguardar els béns i les persones; d’una altra, aquestes franges han de prevenir el progrés d’un incendi originat dins de la zona urbana i evitar que s’estengui a la massa forestal.\nEn la convocatòria de 2020, el Departament d’Agricultura ha atorgat 497.060 euros que han permès actuar en 42 municipis i realitzar 110 actuacions en urbanitzacions amb una superfície gestionada de més de 700 hectàrees.\nTreballs de prevenció d'incendis realitzats aquest desembre pel Grup Especial de Prevenció d'Incendis 268\nZona perimetral de prevenció d'incendis realitzada al Vallès 268


Casal de la Dona - Ajuntament de Lleida: Veredicte dels Jurats del Premi Mila de Periodisme i de la Beca de recerca Cristina de Pizan\nVeredicte dels Jurats del Premi Mila de Periodisme i de la Beca de recerca Cristina de Pizan\nLa regidora de Drets Civils, Cooperació i Igualtat de l’Ajuntament de Lleida, M. Rosa Ball, i el president del Col·legi de Periodistes – Demarcació de Lleida, Josep Lluís Cadena, han emès aquest matí, en representació del Jurat del V Premi Mila per a la Igualtat de Gènere a Lleida, el veredicte en relació amb els treballs guardonats en la convocatòria de l’any 2011.\nS’han concedit tres premis, dos en la categoria de premsa escrita i un en la d’audiovisual, mentre que el premi en la categoria de fotografia s’ha declarat desert. El treballs premiats són: el recull Articles d’Eva Peruga, d’aquesta periodista, Defensora de la Igualtat d’El Periódico; el reportatge La diversitat de models familiars, una realitat invisible, de la periodista Paloma Herrera, publicat a la revista Donesdossier. En la categoria d’audiovisual el premi és per al reportatge Dones descalces: tabús i feminitats, d’Aurora Antón i Sònia Pons, emès a TV de L’Hospitalet de la Xarxa de Televisions Locals. El vídeo "Dones Descalces: Tabús i Feminitat" parteix d'uns tallers organitzats a les associacions de dones de l'Hospitalet de Llobregat, impulsats pel Programa Municipal de la Dona de la ciutat. Aquest documental només ha estat possible gràcies a la feina de les professionals del CAID.\nTambé s’ha concedit un accèssit sense dotació econòmica, en la categoria de premsa escrita, a l’article Condenadas a ser muñecas, de la periodista Carmen Giró, publicat al Magazine La Vanguardia.\nEl Jurat ha expressat el reconeixement a l’Associació de Dones Periodistes de Catalunya pel seu 20è aniversari i per la seva contribució en l’exercici del periodisme amb perspectiva de gènere i en favor de la igualtat de gènere i ha fet una menció expressa a Lleida TV per la seva tasca d’incorporació de la perspectiva de gènere en els seus reportatges i debats i per la promoció de la igualtat de gènere a Lleida.\nAixí mateix, M. Rosa Ball, ha fet públic també el veredicte del Jurat de la VII Beca de recerca Cristina de Pizan, que s’ha reunit aquest mateix matí. Aquesta beca té per objectiu donar suport al treball que es desenvolupa en l’àmbit de la igualtat d’oportunitats entre dones i homes i, alhora, incentivar propostes d’actuació en favor de l’equitat de gènere i per a la consolidació d’una societat més justa, equitativa i solidària. El jurat ha decidit concedir per unanimitat una beca al treball Indicadors de qualitat de vida urbana no androcèntrics: quotidianitat per a dones i homes a Lleida , de l’autora Blanca Gutiérrez Valdivia.\nPublicat per Isabel Hornos a 11:57\nEtiquetes de comentaris: 8 de març, igualtat de gènere, notícies


Diagnòstic visuals de l’estat sanitari i estructural de l’arbratNormas tecnológicas de jardinería y paisajismo\nInicio / arxiu / Diagnòstic visuals de l’estat sanitari i estructural de l’arbrat\nDiagnòstic visuals de l’estat sanitari i estructural de l’arbrat\nLa inspecció visual de l’arbrat urbà ha de ser realitzada per un tècnic competent en arboricultura, d’acord amb el pla de gestió de l’arbrat. És una inspecció encaminada a la detecció de plagues, malalties i fisiopaties, a la valoració de l’estat de la massa foliar i a la detecció de conflictes amb béns, de possibles desserveis i de defectes estructurals.\nLa inspecció visual de l’arbrat urbà contempla els aspectes següents:\nDetecció de patologies (malalties, plagues i fisiopaties), de danys mecànics, de danys químics, etc., en els arbres.\nDetecció a nivell bàsic de defectes estructurals en els arbres i dels possibles riscs associats.\nDeterminació de les necessitats de poda dels arbres i valoració de la necessitat de canvi en el sistema de poda efectuat fins al moment.\nDetecció de conflictes amb béns, presents o possibles, i de possibles desserveis relacionats amb els arbres.\nAvaluació de les influències de l’entorn, presents o possibles, sobre el desenvolupament dels arbres.\nAvaluació de l’efectivitat dels tractaments fitosanitaris realitzats.\nLa inspecció visual es duu a terme mitjançant visites in situ i es pot complementar amb consultes a serveis de cartografia i de vistes en línia.\nEl diagnòstic visual de l’arbrat és la determinació conjunta de les patologies, anomalies o defectes estructurals d’un arbre o d’un conjunt d’arbres, juntament amb la detecció dels conflictes que puguin arribar a causar danys o perjudicis a béns o a elements del mobiliari urbà adjacents, al trànsit, així com els desserveis deguts a situacions adverses que una determinada espècie d’arbre pugui generar, directament o indirecta, en un ambient determinat, com ara la caiguda de fruits molests per a vehicles i vianants, la caiguda de fulles que poden obstruir embornals, les al·lèrgies i les irritacions que poden causar, la toxicitat, la presència d’espines pronunciades, la presència d’insectes molests per als vianants o que poden penetrar en els habitatges, etc.\nLa determinació de las patologies que afecten l’arbrat urbà té importància tant en l’avaluació del risc de l’arbrat com en la gestió del seu manteniment, degut als possibles tractaments d’aquestes patologies. De la mateixa manera, la determinació dels conflictes i desserveis relacionats amb l’arbrat urbà té importància també en la gestió del seu manteniment, degut a les necessitats de poda que poden comportar. Algunes patologies tenen relació amb els desserveis que poden causar a vianants o a veïns del lloc.\nInformació extreta de la NTJ 14C Part 1 Manteniment de l’arbrat: treballs d’inventari i inspecció visual.


Homenatge a M. Teresa Turell / UPF – Lo Campus diari\nEl dijous 24 d’abril es farà un acte d’homenatge a M. Teresa Turell (1949-2013), que fou catedràtica de Lingüística Anglesa del Departament de Traducció i Ciències del Llenguatge de la Universitat Pompeu Fabra.\nHi intervindran Janet De Cesaris, directora de l’Institut Universitari de Lingüística Aplicada (IULA); Pere Guàrdia, professor de la UB; Joana Zaragoza (URV); Jordi Cicres (UdG), i Edward Finegan, professor de la University Southern California i president de l’Associació Internacional de Lingüística Forense.\nEn el decurs de l’acte, es presentarà el llibre “Ens queda la paraula. Estudis de lingüística aplicada en honor a M. Teresa Turell”; i una exposició bibliogràfica virtual que també es podrà visitar físicament a la Biblioteca del campus fins al 23 de maig.♦\nLloc: Auditori del campus del Poblenou de la UPF. Carrer Roc Boronat, 138 de Barcelona.


L’Advanced Factories obre les seves portes. - CEQUIP - Clúster de fabricants de béns d'equip de Catalunya\nL’Advanced Factories obre les seves portes.\nDemà comença l’ADVANCED FACTORIES 2020, la cita internacional sobre innovació industrial que congrega cada any a Barcelona als professionals de la indústria manufacturera.\nEn aquesta quarta edició, que tindrà lloc del 3 al 5 de març al Centre de Convencions Internacional de Barcelona (CCIB), hi haurà un espai que reunirà a més de 350 expositors, amb les darreres novetats tecnològiques per a la transformació eficient i sostenible de la indústria.\nMés de 260 experts internacionals participaran a l’Industry 4.0 Congress, compartint a través de les seves ponències casos d’èxit per a la implantació de la indústria 4.0.\nSens dubte, una excel·lent oportunitat per a descobrir les darreres novetats en robòtica, fabricació additiva, màquina-eina, automatització industrial, connectivitat, Intel·ligència Artificial i totes les tecnologies vinculades a la indústria 4.0.\nSi encara no tens la teva acreditació, registrat ara i gaudeix d’un descompte del 50% a la teva entrada, utilitzant el codi que apareix a la imatge adjunta.


Guia d'higiene als estudis de tatuatges | Papelmatic\nHome » Guia d’higiene als estudis de tatuatges\ngen. 10, 2020 | Article, portada, Servei\nLa higiene als estudis de tatuatges configura la imatge que els clients tenen del negoci i ajuda a garantir tant la seva salut com la dels professionals.\nHigiene de l’espai\nPaper llitera i cel·lulosa per eixugar\nHigiene de mans i Equips de Protecció Individual\nDesinfecció de l’instrumental\nL’estat de la higiene als estudis de tatuatges és, sovint, un dels motius que fan que els clients escullin un centre en comptes d’un altre.\nA més d’oferir una imatge neta de l’establiment, la preocupació per la higiene transmet major confiança i seguretat als clients.\nNo oblidem que qualsevol estudi de tatuatges és un espai potencial a l’hora d’adquirir infeccions, degut a l’aplicació de tècniques invasives. Una correcta neteja i desinfecció contribueix, en gran mesura, a minimitzar i, sovint, a anular aquest risc.\nA continuació, repassem els punts en els que la higiene als estudis de tatuatges cobra una major importància.\nComençant pel més genèric, tant l’espai com totes les superfícies que comprén s’han de rentar amb aigua i detergent, com a mínim, una vegada al dia.\nTot i així, sempre que es consideri necessari, s’aplicarà novament la neteja independentment de si s’acaba de dur a terme o no.\nEs desinfectaran també les superfícies que tenen major contacte tant amb els clients com amb els professionals.\nPer últim, és important que l’espai es ventili de manera natural.\nLes lliteres sempre es cobriran amb paper llitera d’un sol ús, que es substituirà després de cada client. Mai col·locarem tovalloles reutilitzables.\nA Papelmatic comptem amb múltiples formats de paper llitera. En aquest article et donem pautes per escollir el més adequat.\nPer eixugar les mans o la pell farem servir paper d’un ús en forma de bobina o tovalloles pretallades.\nLa higiene dels professionals afecta directament a la seva salut i indirectament a la salut dels pacients.\nEs recomana, primer de tot, fer servir roba neta durant la jornada laboral i substituir-la sempre que es consideri que aquesta compromet la seguretat dels professionals i dels clients.\nDesprés de la jornada, la roba es rentarà en una màquina rentadora amb detergent i a 60ºC de temperatura com a mínim.\nAixí mateix, els professionals tenen completament prohibit fumar o menjar dins de l’àrea de treball i/o mentre es desenvolupa l’activitat.\nJa hem destacat en diverses ocasiones que les mans són unes de les principals transmissores de gèrmens.\nPer aquesta raó, les mans s’han de rentar amb aigua i amb sabó després de cada client o sempre que es consideri necessari.\nDurant l’activitat, s’han de fer servir guants de nitril estèrils i, sobretot, d’un sol ús, que es substituiran igualment després de cada client.\nEls guants de nitril ofereixen pràcticament la mateixa adaptabilitat a la mà que els guants de làtex però, a diferència d’aquests últims, són més resistents i no presenten risc d’al·lèrgia per a la pell.\nLa majoria dels estudis de tatuatges treballen amb instrumental d’un sol ús però, en alguns casos, aquest es reutilitza.\nNo obstant això, abans de tornar a posar-lo en funcionament, és necessari esterilitzar-lo o desinfectar-lo.\nRecordem que gran part d’aquest instrumental està en contacte directe amb el client i pot ser una de les principals via de contagi.\nLa zona de desinfecció i esterilització d’aquests productes ha d’estar restringida i només els professionals podran accedir-hi de manera exclusiva. A més, el material ha d’estar correctament endreçat i emmagatzemat per evitar problemes de contaminació encreuada o confusions.\nSi vols més informació sobre la higiene als estudis de tatuatges, omple el formulari que apareix a la barra lateral i un dels nostres assessors es posarà en contacte amb tu.


plaestanydigital.cat | Banyoles Televisió - Mostrant articles per etiqueta: Descoberta\nDilluns, 01 Agost 2016 15:51\nCap de setmana complet d'activitats de descoberta al Parc Neolític de la Draga de Banyoles\nDes de ja fa uns quants anys, l’Àrea de promoció Econòmica de l’Ajuntament de Banyoles ofereix, a través de la seva Oficina de Turisme, una sèrie d’activitats i visites guiades per tal d'apropar l'entorn natural i patrimonial del municipi tant als visitants com als banyolins i banyolines.\nDimarts, 29 Març 2016 18:34\nArranquen amb bona afluència aquesta Setmana Santa les activitats turístiques de descoberta de Banyoles\nDesenes de persones han participat, al llarg de tota aquesta Setmana Santa, a les activitats de descoberta de l’entorn natural i patrimonial que l’Ajuntament de Banyoles ha organitzat amb la col·laboració d’entitats i empreses privades.\nDilluns, 19 Octubre 2015 19:55\nPugen quasi un 18% les consultes a les oficines de turisme de Banyoles durant l'estiu\nLes oficines de turisme de l’Estany de Banyoles han rebut, de juny a setembre, un total d’11.527 demandes d’informació. Això suposa 1.739 consultes més que durant l’estiu de l’any passat, un 17,75% més, i referma la recuperació de l’activitat turística a la ciutat en els darrers anys. Tot i això encara s'està lluny de les 26.000 demandes registrades el 2009 quan tot just arrancava la crisi econòmica.


A qui molesta l'Assemblea Nacional Catalana?\nSacrificar Juan Carlos I per salvar Felipe VI\tSacrificar Juan Carlos I per salvar Felipe VI\nLa pandèmia també divideix el govern\tLa pandèmia també divideix el govern\nA qui molesta l’Assemblea Nacional Catalana?\nLes bases de l'ANC aproven massivament fer primàries republicanes per a les municipals, cosa que no agrada les direccions dels partits independentistes *** Rajoy deixa Santa Pola després d'obtenir plaça de registrador a Madrid *** L'OCB exigeix al govern que actuï arran del creixement de denúncies per discriminació lingüística\nPrimàries. Els socis de l’Assemblea Nacional Catalana s’han manifestat massivament a favor d’impulsar unes primàries republicanes per a elegir els candidats a les eleccions municipals. La militància ho ha avalat amb un 87,5% de vots afirmatius i un 12,2% en contra en la consulta feta. La participació ha estat del 28,53%, la més alta de la història de l’entitat. Són més d’11.000 persones, força més que les que han participat en les votacions dels congressos del PDECat i ERC. Per fer-nos una idea, David Bonvehí va ser escollit president del PDECat amb 1.453 vots, i la ponència d’ERC va ser aprovada amb 511 vots.\nLes consultes a la militància són una pràctica habitual de l’ANC quan ha de prendre decisions importants, tant des que Elisenda Paluzie en va assumir la presidència el març com en l’etapa anterior d’Agustí Alcoberro, que va dirigir l’entitat quan Jordi Sànchez va ser empresonat. L’anterior consulta va ser fa només dos mesos, sobre la investidura del president: el 80% va votar a favor d’investir Carles Puigdemont i, en cas de no ser possible, el 57% dels socis preferien un altre president abans que no anar a eleccions. I el novembre del 2017, en va fer una altra demanant a la militància si era partidària d’impulsar una llista única independentista per a les eleccions del 21 de desembre de l’any passat. El 86% dels socis va optar per la candidatura unitària, mentre que un 11,9% la va rebutjar.\nLes decisions que ha anat prenent l’ANC poden agradar més o menys, però s’han dut a terme amb un mètode absolutament democràtic, com és consultar les bases. Són decisions sovint incòmodes per als partits independentistes, però és el que pensen els seus associats. Aquesta incomoditat s’ha traduït en crítiques a l’assemblea, de fer partidisme, que són infundades, perquè la militància de l’assemblea és transversal i en el seu secretariat hi ha membres de tots els partits, començant per Elisenda Paluzié, que l’únic carnet que ha tingut és el d’ERC.\nAllò que incomoda de l’Assemblea és que és incontrolable, que se surt dels paràmetres de la disciplina de partit i sovint emet opinions incòmodes per a les direccions, però aquesta és la seva feina, com a entitat de la societat civil. Pressionar els partits perquè treballin en favor de la independència. Aquesta és la seva funció des que es va fundar, el 10 de març de 2012, i ha tingut presidents que han anat a les llistes de Junts per Catalunya, com Jordi Sànchez, i presidentes que han anat a la llista d’ERC, com Carme Forcadell. Tots dos avui estan empresonats i és això que ha d’importar, més que no anar mirant amb la lupa del partit cap on es decanta el secretariat de l’ANC a cada decisió.\nLes primàries republicanes no fan gens de gràcia ni a ERC ni al PDECat ni a la CUP, però es faran igualment, perquè la militància de l’ANC ho ha decidit. La gent està tipa de decisions d’aparell que no quadren amb el que es promet a les eleccions i les bases independentistes demanen més protagonisme. Mirat des del cantó positiu, és una manera de fomentar la participació política i d’engrescar unes bases que han demostrat que ho aguanten tot i ho donen tot. Quan cal omplir els carrers o les guardioles pels presos, els omplen. I ara volen participar amb l’elecció dels candidats republicans. No és una decisió contra els partits, ni vol fomentar el populisme, però és cert que debilita els aparells i dinamita les llistes tancades i blocades. Però havíem quedat que tot això era la renovació de la política. Els partits poden fer dues coses; participar-hi o posar-s’hi en contra. Però si fan això segon, corren el risc que la gent els passi per sobre.\nRajoy deixa Santa Pola després d’obtenir plaça de registrador a Madrid. Ha durat poc, l’estada de l’ex-president del govern espanyol a la comarca del Baix Vinalopó. Mariano Rajoy deixarà el seu lloc com a registrador de la propietat de Santa Pola, perquè ha obtingut plaça al registre mercantil número cinc de Madrid, ubicat al número 44 del passeig de la Castellana . Així consta en la resolució provisional del concurs de trasllats de la Direcció General dels Registres i del Notariat que publica el Ministeri de Justícia espanyol. Per consegüent, Rajoy podrà abandonar la plaça de Santa Pola, a la qual va tornar el 20 de juny després de la moció de censura i d’haver abandonat la política. En el mateix document que publica l’assignació de la plaça a Rajoy, apareix el de la seva germana Mercedes Rajoy Brey, també registradora i que passa d’una oficina de Getafe a una de Madrid capital.\nRicardo Costa portarà protecció per les amenaces que rep per col·laborar amb la justícia. El jutge de l’Audiència Nacional espanyola José de la Mata ha aprovat de concedir mesures de protecció a l’ex-secretari general del PP, Ricardo Costa. Ahir, Costa va denunciar davant el jutge del cas Bárcenas que rep amenaces anònimes des que va revelar el pagament de comissions d’empresaris per a finançar el partit a instàncies de l’ex-president de la Generalitat Francisco Camps. El jutge li atorga l’empara per les amenaces que ha patit des que ha començat a col·laborar amb la fiscalia, d’acord amb la llei de protecció de testimonis. Les mesures de protecció de testimonis seran les previstes a la llei, però el jutjat no les ha detallades per qüestions de seguretat. Costa va explicar davant el jutge que durant el temps en què va exercir de secretari general (2007-2009) tots els presidents regionals del partit havien assumit les competències sobre gestió i administració de les finances, i que aquesta estructura es reproduïa a escala estatal.\nAtac feixista contra la seu de Compromís. L’extrema dreta reviscola arreu dels Països Catalans. La seu central de Compromís ha estat atacada aquesta matinada per un grup neonazi. La façana és plena de pintades d’extrema dreta com ara esvàstiques, creus cèltiques, l’emblema de les SS o el número 88, que evoca la salutació ‘Heil Hitler’. A les persianes de la seu també hi ha missatges com ara ‘putos rojos’.\nL’Obra Cultural Balear exigeix al govern que actuï arran del creixement de denúncies per discriminació lingüística. L’Obra Cultural Balear (OCB) ha demanat al govern de Francina Armengol que actuï per posar fi a les discriminacions lingüístiques, ‘fets desagradables i que són una discriminació tan reprovable com qualsevol altra’. Tot i que considera que el creixement de denúncies per discriminació lingüística que hi ha hagut aquests darrers mesos ‘respon a un creixement de la consciència que cal denunciar i fer públics aquests fets i no pas a un augment dels casos de discriminació’, l’OCB exigeixen a la presidenta del govern que es pronunciï clarament i públicament en defensa de les persones que volen fer servir el català i són discriminades per fer-ho i que posi en marxa d’una vegada l’Oficina de Drets Lingüístics projectada i pressupostada per a aquest exercici. Finalment, l’OCB recorda que qualsevol ciutadà ‘té dret d’usar sempre, davant qui sigui i en qualsevol àmbit, la llengua pròpia de les Illes Balears, que és la llengua catalana’.\n113 euros mensuals passaran a pagar els autònoms andorrans en lloc dels 453 actuals. Els càlculs es faran segons els ingressos, si s’acaba aprovant la reforma de la llei de la CASS.\nEl 26 de juliol de 1953, fa 65 anys, un grup de joves homes i dones, encapçalats per Fidel Castro, assaltaven la caserna Moncada. Va ser el preludi de la revolució cubana de 1959, que va acabar amb la dictadura de Batista i va instaurar un règim socialista que oficialment encara avui és vigent.